Mastodon – The Hunter | Musaddikti
← Miseration – Your demons – their angels
Ordinance – Internal monologues →
Mastodon – The Hunter	Posted on October 11, 2011	by petsk Atlantalainen Mastodon aloitti energisenä sludge-ryhmänä ja kasvoi suosion ja vivahteikkuuden osalta tähtitieteellisiin mittoihin. Edellinen Crack the skye-levy vei soundin tunnelmointiin ja vanhan ajan psykedeliaan, ja The Hunter aloittaa jälleen uuden metamorfoosin.
The Hunter ottaa Blood mountainin ja Crack the skyen värikkäät tapahtumat ja asettaa ne uuteen, 70-luvun hard rockin tapaiseen muottiin. Kappaleet ovat nopeammin sisäistettävissä johtuen painotuksesta laulumelodioissa ja kertosäkeissä. Tästä huolimatta lyhyiden kestojen sisällä ehtii tapahtua jos jonkinlaista poukkoilua ja kiemurtelua, unohtamatta metallista purevuutta. Ensimmäiset seitsemän biisiä ovat uuden näkemyksen infernaalista triumfia; Blasteroid, Stargasm ja Octopus has no friends räjäyttelevät tähtiä huippuriffien ja -vokaalien muodostamalla pulssilla. Jälkimmäinen puolisko jatkaa tasaisemmin mutta toimivasti parilla poikkeuksella. Creature lives lähtee hakemaan vielä rohkeampaa ilmaisutapaa mannerten laajuisella hoilotuksellaan, mutta jää kuriositeetiksi, kun taas Bedazzled fingernails palaa takaisin intuitiiviseen tähtisadetikkuiluun. Bändin soitto synnyttää tuttuun tapaan salpauksenomaista huokailua, ja vokalistitrio Sanders-Hinds-Dailor kailottaa paremmin mitä ylemmäs kuljetaan diskografiassa.
Edelliset neljä levyä käsittivät tulen, veden, maan ja ilman. Mikään kvintessenssi The Hunter ei aivan ole, muttei se myöskään kalpene heimolaistensa rinnalla. Kuten muutkin, se on kuin messevillä efekteillä varustettu toimintaelokuva, jonka juoni toimii suurimmalta osin.
This entry was posted in Uncategorized and tagged arvio, arvostelu, hunter, levyarvio, levyarvostelu, mastodon. Bookmark the permalink.	← Miseration – Your demons – their angels
WordPress.com	Musaddikti	Create a free website or blog at WordPress.com.